Goeie nuus: SAB en regering takel minderjarige alkoholmisbruikSA Brouerye (SAB) het onlangs kragte gesnoer saam met die regering en ŉ jeugagentskap om ŉ veldtog van stapel te stuur wat alkoholmisbruik onder minderjariges sal vasvat, het SA Good News Woensdag berig. “Statistiek toon aan dat een uit elke twee tieners in ŉ gemiddelde Suid-Afrikaanse huis alkohol gebruik,” het SAB se direkteur van maatskappy aangeleenthede, Vincent Maphai, in ŉ verklaring gesê. “Ons beskou dit as onaanvaarbaar en ons gaan saam die regering aan ŉ program werk wat, so glo ons, ŉ merkbare verskil onder die jeug van Suid-Afrika gaan maak. Die “Jy besluit”-veldtog het Dinsdag in Phoenix, Durban, afgeskop en is deur die LUR vir onderwys in KwaZulu-Natal, Senzo Mchunu aangebied. SAB gaan met die departement van handel en nywerheid, die nasionale jeugontwikkelingsagentskap (NYDA) en provinsiale departemente van onderwys saamwerk om dié veldtog te laat slaag. Andile Lungisa, voorsitter van NYDA, het gesê dat hulle agentskap die nasionale probleem van minderjarige alkoholmisbruik baie ernstig opneem. “Dit is waarom ons besluit het om saam SAB te werk om die bul by die horings te pak,” het hy gesê. Volgens Lungisa is minderjarige alkoholmisbruik een van die grootste uitdagings wat die land in die gesig staar. Die veldtog sal ŉ interaktiewe roadshow oor minderjarige alkoholmisbruik, ŉ inter-skoolkompetisie, verskeie skoollesse en ŉ gids vir ouers insluit. Dit beslaan ook verskeie hulpbronne vir tieners insluitend berading, leesstof, ŉ webwerf, ŉ Facebook-blad en ŉ interaktiewe speletjie. Die speletjie wat in verkose skole tot en met 22 Maart in en om Durban gespeel gaan word gebruik verskeie platforms wat van tradisionele media tot sosiale media strek.